OpenLLM-France/wikimedia huggingface dataset:
# Can Vinardell

Can Vinardell és una obra de Palol de Revardit (Pla de l'Estany) inclosa a l'Inventari del Patrimoni Arquitectònic de Catalunya.

## Descripció

És un edifici de planta irregular, degut a successives ampliacions i reformes. Es desenvolupa en planta baixa i pis i presenta coberta de teula àrab a dues vessants. Les parets estructurals són maçoneria amb obertures emmarcades per carreus. Són interessant dues finestres de caràcter medieval, amb les impostes que ajuden a la llinda de pedra a salvar la llum, situades a la façana de ponent. A la façana principal, en un retranqueix de la mateixa unió de dos cossos de diferent època, hi ha situada la porta d'accés que és de mig punt amb dovelles i una senzilla finestra gòtica amb motllures nervadures, que porta cisellada i allindanada amb l'any 1531.

### Pallissa

Construcció auxiliar agrícola de planta rectangular, adossa a una antiga masia. Presenta parets estructurals de maçoneria i coberta a dues vessants amb cairats i teula àrab. A la façana principal, tota oberta, hi ha un pilar central de planta quadrada construït amb carreus, que presenta major secció a la planta baixa. Mitja planta presenta un sostre entremig format per cairats, llates, i taulons de paviment. És interessant l'element decoratiu del carener situat en el ràfec de la façana principal.

## Història

La masia de Can Vinardell dona nom al veïnat de Can Vinardell o del Mig,que a més es format per altres masies. Actualment l'esmentada masia es troba buida, però fins no fa gaires anys es trobava en plena activitat.

## Referències

* 1 2 3 «Can Vinardell». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 6 juliol 2017].
# Eurobò

Un Eurobò, Euroobligació, o Bo Global (en anglès: Eurobond o Global bond), malgrat la seva denominació, no és un bo emès pel Banc Central Europeu sinó que és un bo internacional, emès per qualsevol país del món, en una moneda diferent de la pròpia del país emissor, i en un mercat diferent al del país emissor. Els Eurobonds o Global bonds es categoritzen en funció de la moneda en què estan emesos; per exemple un Euroyen i un Eurodollar són bons internacionals emesos en iens japonesos i dòlars americans. Un exemple d'un Eurobond seria un bo emès en la moneda dòlar i al mercat del Japó per una empresa australiana, sense que malgrat la seva denominació hi tingui res a veure Europa.
La seva denominació es deu al fet que originalment els primers eurobons foren emesos el 1963 per l'empresa italiana d'autopistes Autostrade amb un volum de $15 milions amb venciment a 6 anys a través del banc d'inversió anglès S. G. Warburg & Co. A Europa són normalment emesos per una corporació o un estat europeu a través de Luxemburg o les Antilles Neerlandeses i, per tant, fora de les regulacions dels país de l'emissor i en una moneda diferent a la del país emissor. Els Eurobons són bearer bond -pagables al portador- i estan lliures d'impostos. Avui en dia la majoria d'Eurobons són emesos electrònicament i són negociats Londres, una de les places més importants, per bé que també es negocien a Singapur i Tòquio però no als Estats Units. A Europa són negociats a través de l'Euroclear (Bèlgica), el Clearstream (Luxemburg), dues cases de clearing propietat de bancs europeus, que paguen els cupons electrònicament als comptes corrents anònims dels posseïdors. Emetre Eurobonds és atractiu pels emissors perquè els dona la flexibilitat d'escollir el mercat on volen emetre el bo en funció de les regulacions allí establertes, i pels inversos perquè són instruments financers amb un baix par value, alta liquiditat, i no sotmesos a tributació en la majoria dels casos. Els Eurobonds normalment tenen un venciment llarg -a 10 o 15 anys-, per bé que també n'hi ha de perpetus.

## Referències

* ↑ «History of the Autostrade Group». Arxivat de l'original el 2009-06-15. [Consulta: 26 abril 2011].
* ↑ «$15M. Autostrade Loan, Consortium Headed By Warburgs». The Times, 19-06-1963.
* ↑ Ferguson, Niall, High Financier: the Lives and Times of Siegmund Warburg, 220 (2010).

## Vegeu també

* Eurodivisa
# Octantis Cavi

Octantis Cavi és una formació geològica de tipus cavus a la superfície de Mart, localitzada amb el sistema de coordenades planetocèntriques a -51.96 ° latitud N i 314.62 ° longitud E, que fa 71.21 km de diàmetre. El nom va ser aprovat per la UAI l'any 1991 i fa referència a una característica d'albedo.

## Referències

* ↑ "Octantis Cavi". Gazetteer of Planetary Nomenclature. USGS Astrogeology Research Program. (anglès)
* ↑ Antoniadi, E.M.. Librairie Scientifique, Hermann et Cie.. Map of albedo features of Mars, (plates 2-5), in La Planéte Mars, 1930.

## Enllaços externs

* «Localitzador d'estructures astrogeològiques». Google Mars.
# Ilias Akhomach

Ilias Akhomach Chakkour (Els Hostalets de Pierola, 16 d'abril de 2004) és un futbolista català que juga com a davanter al Vila-real CF.

## Carrera esportiva

Després de formar-se com a futbolista en les categories inferiors del FC Barcelona i passar per l'equip juvenil, el 25 de novembre de 2020 va fer el seu debut amb el filial en un partit contra la UE Olot, partit que va finalitzar amb un resultat de 2-1 a favor del conjunt olotí. El 20 de novembre de 2021 Xavi Hernández el va fer debutar amb el primer equip contra el RCD Espanyol en un partit de Lliga. En un tens context al Camp Nou després del cessament de Ronald Koeman, va ajudar l'equip a guanyar per 1–0 malgrat que fou substituït pel seu company al Barça B a començaments de la segona part Abde Ezzalzouli.
El 20 de maig de 2023, es va anunciar que Akhomach no renovaria contracte amb el Barça i esdevindria agent lliure quan acabés el contracte vigent, el 30 de juny de 2023.

### Vila-real

El 3 de juliol de 2023, Akhomach va signar contracte per quatre anys amb el Vila-real CF, i fou assignat inicialment al filial de Segona Divisió.

## Palmarès
### Selecció marroquina

* 1 Medalla de bronze en els Jocs Olímpics: 2024

## Referències

* ↑ «Plantilla Juvenil A». FC Barcelona. [Consulta: 20 novembre 2021].
* ↑ «Olot 2-1 Barcelona "B"». Soccerway, 25-11-2020. [Consulta: 20 novembre 2021].
* ↑ Birlanga, Javier. «Quién es Ilias Akhomach la sorpresa de Xavi en su primer once como técnico del Barcelona». Goal.com, 20-11-2021. [Consulta: 20 novembre 2021].
* ↑ «Barcelona 1-0 Espanyol - Goals and highlights - LaLiga 21/22» (en anglès), 20-11-2021. [Consulta: 20 novembre 2021].
* ↑ Panero, Daniel. «Ilias Akhomach, la sorpresa de Xavi en el once en el derbi» (en castellà), 19-11-2021. [Consulta: 20 novembre 2021].
* ↑ Martínez, Juan Bautista. «El Barça respira al límite ante el Espanyol» (en castellà), 20-11-2021. [Consulta: 20 novembre 2021].
* ↑ Aldunate, Ramiro. «VAR and the post come to Barcelona's rescue on Xavi's debut» (en anglès), 20-11-2021. [Consulta: 20 novembre 2021].
* ↑ Quiroz, Andrés. «Ilias Akhomach will not renew with Barça and hopes to resolve his future in June» (en anglès), 20-05-2023. [Consulta: 18 juny 2023].
* ↑ «¡Ilias Akhomach ya es groguet!» (en castellà). Vila-real CF, 03-07-2023. [Consulta: 3 juliol 2023].
* ↑ «Marruecos, de bronce sin objeción: aplastó 6-0 a Egipto y se quedó con una medalla en fútbol en los Juegos Olímpicos de París 2024» (en castellà). ESPN Deportes, 09-08-2024. [Consulta: 6 gener 2025].

## Enllaços externs

* Fitxa del jugador a footballdatabase
* Fitxa del jugador a soccerway
# Stand (cançó)

«Stand» és el catorzè senzill de la banda estatunidenca R.E.M., el segon extret de l'àlbum Green.
Va ocupar el sisè lloc de la llista estatunidenca de senzills, la segona cançó de la banda que aconseguia entrar al Top 10. Posteriorment va ser inclosa en les compilacions de grans èxits de la banda In Time: The Best of R.E.M. 1988–2003 (2003) i Part Lies, Part Heart, Part Truth, Part Garbage (2011).
La cançó es va utilitzar com a tema principal de la sèrie de televisió Get a Life (1990-1992).
El cantant de la banda, Michael Stipe, va explicar el significat de les lletres sobre com la vida consisteix en prendre decisions i viure-la enlloc de simplement deixar-la passar. La idea de la composició va néixer un dia quan els membres de la R.E.M. estaven parlant de les bandes The Banana Splits, The Archies, The Monkees i altres similars dels anys 60 d'estil bubblegum pop.

## Llista de cançons

Totes les cançons foren escrites i compostes per Bill Berry, Peter Buck, Mike Mills, Michael Stipe.
* «(The Eleventh Untitled Song)» és una versió instrumental estesa de la darrera cançó (onzena i no llistada) de l'àlbum Green.
* La cançó en directe es va enregistrar a Orlando el 30 d'abril de 1989.

## Referències

* ↑ Buckley, David. R.E.M. Fiction: An Alternative Biography (en anglès). Penguin Random House, 2011. ISBN 9781448132461 [Consulta: 2604-2024].
# Jørn Sloth

Jørn Sloth (Sjørring, Dinamarca, 5 de setembre de 1944) és un jugador d'escacs danès, que té els títols de Mestre de la FIDE i de Gran Mestre d'escacs per correspondència, i que va ser el vuitè Campió del Món d'escacs per correspondència (1975–80).

## Resultats destacats en competició

Sloth va guanyar el Campionat d'Europa d'escacs juvenil el 1964, a Groningen, ex aequo amb Robert Gijsbertus Hartoch. Sloth va obtenir el títol de Mestre Internacional d'escacs per correspondència el 1973 i el de Gran Mestre en la mateixa modalitat el 1978. Fou el jugador més jove de la història en guanyar el Campionat del Món d'escacs per correspondència.

### Participació en competicions per equips

Jørn Sloth ha representat Dinamarca en:
* Quatre olimpíades universitàries (Campionats del Món per equips de menors de 26 anys), assolint la medalla d'or individual al tercer tauler (+9 =3 en 12 partides) el 1965 i dues medalles de bronze per equips (els anys 1965 i 1966);
* A l'Olimpíada d'escacs de 1972 a Skopje, on va puntuar el 50% (8,5/17) al primer tauler;
* A tres copes Clare Benedict (1973, 1974 i 1977);
* A dues copes d'Europa de clubs d'escacs (els anys 1982 i 1984).

## Bibliografia

* Nicolas Giffard; Alain Biénabe. Robert Laffont. Le Noveau Guide des échecs. Traité complet (en francès). París: Bouquins, 2009, p. 888. ISBN 9782221110133.

## Referències

* ↑ «Nota biogràfica de Jørn Sloth» (en anglès). Chessgames.com. [Consulta: 10 novembre 2019].
* ↑ Harding, Tim. «Nota biogràfica de Jorn Sloth». chessmail.com. Arxivat de l'original el 16 de maig 2006. [Consulta: 10 novembre 2019].
* ↑ Fitxe de Sloth a olimpbase.org.

## Enllaços externs

* Sloth a chessmail.com
* «Fitxa de Jørn Sloth a Chesstempo» (en castellà). chesstempo.com. [Consulta: 10 novembre 2019].
# Oxus Cavus

Oxus Cavus és una formació geològica de tipus cavus a la superfície de Mart, localitzada amb el sistema de coordenades planetocèntriques a 37.76 ° latitud N i 359.57 ° longitud E, que fa 37.87 km de diàmetre. El nom va ser aprovat per la UAI el 29 d'octubre de 2012 i fa referència a una característica d'albedo.

## Referències

* ↑ "Oxus Cavus". Gazetteer of Planetary Nomenclature. USGS Astrogeology Research Program. (anglès)
* ↑ Blunck, Jürgen. Exposition Press. Mars and its Satellites, A Detailed Commentary on the Nomenclature. 2$^a$, 1982.

## Enllaços externs

* «Localitzador d'estructures astrogeològiques». Google Mars.
# Superman (cançó)

«Superman» és una cançó de la banda estatunidenca The Clique de l'any 1969, però que es va fer famosa per l'enregistrament realitzat per la banda estatunidenca de rock alternatiu R.E.M. l'any 1986.
Va ser composta per Mitchell Bottler i Gary Zekley, i es va publicar originalment com a senzill l'any 1969.

## Versió R.E.M.

R.E.M. va enregistrar la cançó per incloure-la en el seu quart àlbum d'estudi, Lifes Rich Pageant (1986). Va ser llançada com a senzill i malgrat la difusió en ràdios estatunidenques, no va arribar a entrar mai a la llista de senzill. Com a cara-B i van incloure la cançó «White Tornado», que havien enregistrat originalment el 1981, que van tornar a gravar el 1984 durant les sessions de Reckoning, però que encara van mantenir amagada.
La versió de R.E.M. va aparèixer en un episodi de la sèrie de televisió Lois & Clark: The New Adventures of Superman i va ser inclosa en la banda sonora de la pel·lícula DC League of Super-Pets (2022), per la seva referència al personatge de ficció i superheroi Superman.

### Llista de cançons

Totes les cançons foren escrites i compostes per Bill Berry, Peter Buck, Mike Mills, i Michael Stipe.

## Referències

* ↑ «R.E.M. > Lifes Rich Pageant» (en anglès). AllMusic. [Consulta: 2 febrer 2024].
# Christian Ludwig Landbeck

Christian Ludwig (Luis) Landbeck (11 de desembre de 1807 - 3 de setembre de 1890) va ser un destacat ornitòleg alemany.
Va participar en una expedició a Xile i va descriure moltes espècies d'ocells en col·laboració amb Rodolfo Amando Philippi. Va dirigir la publicació del Naturgeschichte aller Vögel Europas ("Història natural de tots els ocells europeus").
Encara que els dos científics van descriure conjuntament moltes espècies, el cactus Cereus coerulescens var. landbeckii (1875) va ser nomenat per Philippi en honor del seu col·lega. Philippi també va anomenar en honor seu les espècies següents (no aviàries):
* Calceolaria landbeckii: (1860), espècie botànica de la família Calceolariaceae.
* Gnaphalium landbeckii: (1864), espècie botànica de la tribu Gnaphalieae.
* Bombylius landbecki: (1865), insecte de la família Bombyliidae.
* Allidiostoma landbecki: (1873), insecte de la subfamília Allidiostomatinae.
Una altra planta que porta el seu nom és Tillandsia landbeckii (1864), de la família Bromeliaceae.

## Abreviatura (zoologia)

L'abreviatura Landbeck s'empra per indicar Christian Ludwig Landbeck com a autoritat en la descripció en taxonomia i zoologia.

## Publicacions

* Nachtrag zur Aufzählung der Vögel Würtemberg, 1836 - Addendum al suplement d'ocells a Württemberg.
* Systematisches Verzeichniss der Vögel Württembergs, 1846 - Directori sistemàtic d'ocells a Württemberg.

## Referències

* ↑ Encyclopédie des Cactus, Plantes Grasses et Succulentes
* ↑ JSTOR Global Plants Calceolaria landbeckii
* ↑ La llista de plantes Gnaphalium landbeckii
* ↑ Enciclopèdia de la vida Bombylius landbecki
* ↑ Encyclopedia of Life Allidiostoma landbecki
* ↑ WorldCat Search (publicacions)
# Tractus Albus

Tractus Albus és una característica d'albedo a la superfície de Mart, localitzada amb el sistema de coordenades planetocèntriques a 29.71 ° latitud N i 280 ° longitud E. El nom va ser aprovat per la UAI l'any 1958 i fa referència a les paraules llatines que signifiquen «zona blanca».

## Referències

* ↑ "Tractus Albus". Gazetteer of Planetary Nomenclature. USGS Astrogeology Research Program. (anglès)
* ↑ Proceedings of the General Assembly in Transactions of the International Astronomical Union. XB, 1958, through XXVB, 2003.

## Enllaços externs

* «Localitzador d'estructures astrogeològiques». Google Mars.
# Guanyem Girona

Guanyem Girona és partit polític municipalista nascut l'octubre de 2018 de la confluència de diverses forces polítiques i socials sobiranistes i d'esquerres de la ciutat de Girona. Actualment lidera el govern de l'Ajuntament de Girona, amb Lluc Salellas i Vilar com a batlle.

## Eleccions municipals
### 2019

Mig any després del seu naixement, Guanyem Girona es va presentar a les eleccions municipals de 2019, on va quedar en segona posició amb 8.311 vots, aconseguint 6 regidors i el 19,15% del vot.
Això va permetre a la candidatura va estar encapçalada per Lluc Salellas i Cristina Andreu, liderar l'oposició durant la legislatura 2019-2023, juntament amb la Dolors Serra, Pere Albertí, Laia Pèlach i Xevi Montoya, substituït per Xevi Villareal a mig mandat.
La candidatura es va presentar sota l'eslògan «Una ciutat per a la seva gent» i «La Girona de la gent», postulant-se com l'alternativa necessaria per a la ciutadania de Girona.

### 2023

A les eleccions municipals de 2023 Guanyem Girona va repetir la segona posició amb 7.988 vots (23,31%) i empatant a 8 escons amb la candidatura del Partit dels Socialistes de Catalunya que encapçalava Sílvia Paneque.
Això va permetre a la formació formar govern amb Junts per Girona i Esquerra Republicana de Catalunya i aconseguir l'alcaldia de la ciutat amb Lluc Salellas i Vilar com a 100è alcalde de la ciutat el 17 de juny de 2023.
A banda de Salellas, al govern municipal hi formen part:
* Cristina Andreu - Tinent d'alcalde de l'àrea de Transformació Urbana i Transició Ecològica
* Amy Sabaly - Regidora d'Igualtat i Justícia Social i Cooperació
* Sergi Font - Tinent d'alcalde de l'àrea de Gestió de Recursos i Atenció a la Ciutadania
* Queralt Vila - Regidora d'Educació
* Sergi Cot - Regidor d'Acció Climàtica
* Gemma Martínez - Regidora de Ciutat que Cuida
* Sílvia Aliu - Regidora d'Hisenda, Seguretat i Convivència

### Resultats electorals

| Data | Número de vots | % | Regidors |
| 2019 | 8.311 vots | 19,15 % | 6 / 27 |
| 2023 | 7.988 vots | 23,31 % | 8 / 27 |

## Referències

* ↑ Garcia, Maria «Guanyem busca el cos a cos amb JxCat en la cursa per l'alcaldia de Girona». Ara, 23-05-2019.
* ↑ «Neix Guanyem Girona, un moviment per presentar candidatura a les municipals i liderar un canvi "social, popular i republicà"». 324.cat/ACN, 22-10-2018. [Consulta: 11 juliol 2019].
* ↑ «Madrenas guanya les municipals a Girona, on l'independentisme suma el 65% dels vots». 324.cat, 26-05-2019. [Consulta: 11 juliol 2019].
* ↑ Gironès, Raquel «Laia Pèlach i Roser Maeso se sumen a la llista de Guanyem Girona». Diari de Girona, 18-03-2019.
* ↑ guanyemgirona. «Xavier Villarreal substituirà Xevi Montoya com a regidor de Guanyem Girona», 23-01-2022. [Consulta: 5 juliol 2023].
* ↑ Llibertat.cat. «Guanyem Girona es presenta com el relleu polític per governar la ciutat». [Consulta: 5 juliol 2023].
* ↑ «El PSC guanya a Girona, però Guanyem i Junts podrien sumar». 324cat, 28-05-2023. [Consulta: 31 maig 2023].
* ↑ «Lluc Salellas i Vilar, alcalde de Girona». [Consulta: 22 juny 2023].
* ↑ Ferrer, Jordi. «Guanyem governarà Girona fins al 2027 en un pacte "generós" amb Junts i ERC», 05-07-2023. [Consulta: 5 juliol 2023].
# Izaskun Bilbao Barandica

Izaskun Bilbao Barandica (Bermeo, 27 de març de 1961) és una política nacionalista basca.
Llicenciada en Dret per la Universitat de Deusto. De 1996 a 1998 va ser directora de serveis del Departament Basc d'Interior, i després va ocupar el mateix càrrec en Cultura. Ha estat regidora a l'Ajuntament de Bermeo i és interventora de l'Ajuntament de Kortezubi. Membre del Partit Nacionalista Basc, és diputada al Parlament Basc des de les eleccions al Parlament Basc de 1998 i va ser la primera dona presidenta del Parlament Basc entre 2005 i 2009, en no aconseguir el candidat inicial del PNB, Juan María Atutxa, la majoria necessària per ser nomenat.
A les eleccions al Parlament Basc de 2009 va ser cap de llista del PNB per Biscaia. Aquest mateix any, abandona el Parlament Basc per formar part de les llistes electorals de la Coalició per Europa encapçalada pel PNB i CIU a les eleccions al Parlament Europeu de 2009, obtenint escó i convertint-se en vicepresidenta de la Delegació del Parlament Europeu per a les Relacions amb els Països de la Comunitat Andina, sent eurodiputada fins al 2024, quan va deixar la primera línia política.
Izaskun Bilbao domina el basc, el castellà i el francès.

## Referències

* ↑ «IBB Europan / Europa según IBB» (en espanyol europeu). [Consulta: 31 desembre 2017].
* ↑ «Izaskun Bilbao, del PNV» (en castellà). La Razon, 16-05-2014. [Consulta: 27 octubre 2024].
* ↑ Vizcaíno, Javier. «Izaskun Bilbao Barandica: “El PNV ha conseguido que Europa reconozca el liderazgo de Euskadi”» (en castellà). Deia, 30-05-2024. [Consulta: 27 octubre 2024].

## Enllaços externs

* Bloc d'Izaskun Bilbao Barandika
* Fitxa biogràfica a 20 Minutos
* Fitxa del Parlament Europeu
# Vanil·lòidies

Les Vanil·lòidies (nom llatí Vanilloideae) formen una subfamília d'orquídies.
Lindley (1836) i també Garay (1986) la tractaven com una família separada, Vanillaceae. Però es consideren més aviat com un subgrup d'orquídies monandres. Tanmateix des del punt de vista molecular, aquest clade és més aviat germana de la subfamília Epidendroideae i la subfamília Orchidoideae dins les Orchidaceae i, per tant, actualment es considera com una subfamília.
La subfamília Vanilloideae conté 15 gèneres amb unes 180 espècies, que pertanyen a les tribus Pogonieae i Vanilleae. És endèmica en les regions tropicals d'Àsia, Austràlia i Amèrica i es pot doncs considerar com a pantropical.

## Classificació

Les espècies en la tribu Pogonieae tenen el marge del llavi laciniat. La tribu conté cinc gèneres: Cleistes, Duckeella, Isotria, Pogonia i Pogoniopsis amb 77 espècies en total.
Les espècies de la tribu Vanilleae són plantes llargues i la tija gruixuda i suculenta i amb el llavi sense esperó. Conté 172 espècies repartides en deu gèneres: Clematepistephium, Cyrtosia, Dictyophyllaria, Epistephium, Eriaxis, Erythrorchis, Galeola, Lecanorchis, Pseudovanilla i Vanilla.

## Referències

* ↑ Garay, Leslie A. «Olim Vanillaceae». Botanical Museum Leaflets, Harvard University, 30, 4, 1986, pàg. 223–237. ISSN: 0006-8098.

## Bibliografia

* Pansarin, Emerson R. «Recent advances on evolution of pollination systems and reproductive biology of Vanilloideae (Orchidaceae)». Lankesteriana, 16, 2, 30-08-2016. DOI: 10.15517/lank.v16i2.26010. ISSN: 2215-2067.
* Pridgeon, Alec M.; Cribb, Phillip J.L; Chase, Mark.W; Rasmussen, Finn.N. Genera orchidacearum (en anglès). Oxford: Oxford University Press, 1999-2014. ISBN 978-0-19-850513-6.
# Trivium Charontis

Trivium Charontis és una característica d'albedo a la superfície de Mart, localitzada amb el sistema de coordenades planetocèntriques a 19.78 ° latitud N i 162 ° longitud E. El nom va ser aprovat per la UAI l'any 1958 i fa referència a la cruïlla de Caront, àrea on es creuen diversos canals i se'ls va donar noms inspirats en el més enllà grecoromà

## Referències

* ↑ "Trivium Charontis". Gazetteer of Planetary Nomenclature. USGS Astrogeology Research Program. (anglès)
* ↑ Proceedings of the General Assembly in Transactions of the International Astronomical Union. XB, 1958, through XXVB, 2003.

## Enllaços externs

* «Localitzador d'estructures astrogeològiques». Google Mars.
# Borso d'Este

Borso d'Este (? 1413 - Ferrara, Ducat de Ferrara 1471) pertanyent a la Dinastia Este fou el 1r Duc de Mòdena (1452-1471) i 1r Duc de Ferrara (1471)

## Orígens familiars

Va néixer el 1413 sent fill il·legítim de Nicolau III d'Este i la seva amistançada Stella dell'Assassino. Per línia paterna fou net d'Albert I d'Este i Isotta Albaresani, així com germanastre de Lionel i Hèrcules I d'Este.

## Duc de Mòdena i Ferrara

A la mort del seu germà Lionel, ocorreguda l'octubre de 1450, fou nomenat successor i, per tant, Senyor de Mòdena i Ferrara. El 18 de maig de 1452 rebé la confirmació dels seus feus per part de l'emperador Frederic III del Sacre Imperi Romanogermànic, confirmant-li l'elevació del títol ducal. Posteriorment, el 12 d'abril de 1471 fou nomenat duc de Ferrara per part del papa Pau II a la Basílica de Sant Pere del Vaticà.
Borso exercí una política expansionista del seu estat, realitzant aliances amb la República de Venècia i enfrontant-se amb Francesc I Sforza així com els Mèdici, rivalitats que el van dur a realitzar la batalla de Molinella.
A la seva cort reuní part dels pintors més importants del Renaixement, entre ells Francesco del Cossa, Ercole Ferrarese i Cosimo Tura. També protegí les lletres i la poesia, sobretot apadrinà el poeta toscà Tito Vespasiano Strozzi. Borso és especialment famós gràcies a la Bíblia de Borso d'Este, que duu el seu nom, una de les més famoses obres de miniatura a la Itàlia renaixentista, i que fou encarregada el 1455.
Borso morí el 19 d'agost de 1471 a la ciutat de Ferrara, i sense hereus coneguts deixà com a successor el seu germanastre Hèrcules I d'Este.